tartuNLP/wikipedia-smugri-20251201 huggingface dataset:
Oliver Suurorg

Oliver Suurorg (sündinud 8. jaanuaril 2000) on eesti elukutseline korvpallur.
Mängijakarjäär.
Oliver Suurorg on KK Viimsi/Kesklinna KK kasvandik. Hooaegadel 2017/2018 ja 2018/2019 osales ta võistkonna G4S Noorteliiga koosseisus nii Meeste I liigas kui Korvpalli Meistriliigas.
Aastatel 2019–2023 mängis ta Tartu Ülikooli ja Tartu Ülikool Maks &amp; Moorits meeskonna eest nii Eesti-Läti Korvpalliliigas kui Korvpalli Meistriliigas. 
Hooajal 2023/2024 siirdus ta mängima Viimsi korvpalliklubi eest ning 
Eesti-Läti Korvpalliliigas olid näitajad: 26 mängus keskmiselt 30 minutit, 8,92 punkti, 5,15 lauapalli, 5,77 korvisöötu. Viimsi mängus BK Ventspilsi vastu (90:97) sooritas Oliver Suurorg kolmikduubli (12 p., 10 lp., 10 rs.), olles esimene eestlane, kes Eesti-Läti liigas sellega hakkama sai.
Oliver Suurorg kuulub 2024/2025 hooajal BC Pärnu korvpallimeeskonna koosseisu.
Isiklikku.
Oliver Suuroru vend on korvpallur Kasper Suurorg. Isa Erkki Suurorg ja lell Raoul Suurorg on endised korvpallurid, kes on tulnud ka Eesti meistriteks.
All Killer No Filler

"All Killer No Filler" on Kanada ansambli Sum 41 debüütalbum. See ilmus 2001. aasta mais.
Album saavutas Billboard 200 edetabelis 13. koha. Singel "Fat Lip" saavutas Billboard Alternative Airplay edetabelis esikoha.
Does This Look Infected?

"Does This Look Infected?" on Kanada ansambli Sum 41 teine stuudioalbum. See ilmus 2002. aasta novembris.
Chuck (Sum 41 album)

"Chuck" on Kanada ansambli Sum 41 kolmas stuudioalbum. See ilmus 2004. aasta oktoobris.
Luigi Luca Cavalli-Sforza

Luigi Luca Cavalli-Sforza (25. jaanuar 1922 Genova – 31. august 2018 Belluno) oli itaalia populatsioonigeneetik.
Ta alustas meditsiiniõpinguid Pavia Ülikoolis 1938. aastal ja sai sealt meditsiinidoktori ("MD") kraadi 1944. aastal. 1960. aastal sai temast Pavia Ülikooli geneetikaprofessor. 1970. aastal asus ta tööle Stanfordi Ülikooli School of Medicine'i geneetikaprofessorina. Emeriteerus 1992. aastal.
Teadus.
Cavalli-Sforza oli teerajaja geneetilise teabe kasutamisel, et aidata jälgida inimese evolutsiooni, ajalugu ja rändemustreid. Uue teadusharu – geneetiline geograafia – rajajana oli ta tuntud erinevate teadusharude – geneetika, arheoloogia, lingvistika, antropoloogia ja statistika – teabe sünteesimise poolest, et selgitada, kuidas inimpopulatsioonid oma algsest kodust Aafrikast üle maakera levisid.
Harvard Medical Schooli geneetikaprofessori David Reichi sõnul oli dr Cavalli-Sforza esimene teadlane, kes ennustas, et "geenides on piisavalt teavet, et teha kindlaks, millisest maailma nurgast inimesed pärit on ja kellega on nad kõige tihedamalt seotud."
Cavalli-Sforza ja tema kolleegide töö näitas, et geneetiliselt pole sellist asja nagu rass olemas: populatsioonirühma kuuluvad isikud erinevad üksteisest geneetiliselt sama palju kui teiste rühmade inimestest. Ta taunis püüdlusi väita, et pealiskaudsetel tunnustel, nagu nahavärv või juuste tekstuur, on mingi seos intelligentsuse, käitumise või iseloomuga.
Tunnustus.
Ta valiti Paavstliku Teaduste Akadeemia (1994) liikmeks ning USA Rahvusliku Teaduste Akadeemia (1978), Londoni Kuningliku Seltsi (1992) ja Prantsuse Teaduste Akadeemia (2002) välisliikmeks.
Tuuliki

Tuuliki on naisenimi. 
Maailmas oli sellise eesnimega 2014. aastal umbes 1000 naist. Namiibias kandis sellist eesnime üle 940 naise, teisel kohal oli sellise naisenime kandjate arvult Eesti.
2024. aasta 1. jaanuari seisuga oli Eestis eesnimi Tuuliki 50 naisel. Tuuliki oli populaarsuselt 1165. naisenimi. Vanim sellenimeline oli vanuserühmas 65–69, noorim vanuserühmas 5–9, keskmiselt vanusega 38 aastat.
Kõige populaarsem oli eesnimi Tuuliki vanuserühmas 35–39, kus neid oli 10 000 elaniku kohta 0,88.
Koroonaneologism

Koroonaneologism ehk koroneologism on koroonapandeemiaga seotud uudiskeelend (neologism), mis võeti kasutusele tähistamaks pandeemiast tingitud uusi nähtusi, kogemusi ja käitumisviise.
Üheks kõige tähelepanuväärsemaks koroonaneologismiks võib pidada tervisekriisi keskmes olnud haigusenimetust COVID-19. Seda kasutati esimest korda Maailma terviseorganisatsiooni 11. veebruaril 2020 avaldatud raportis. Tegu on akronüümiga, mis moodustati haiguse ingliskeelsest nimetusest "coronavirus disease" ’koroonaviiruse haigus’, 19 märgib haiguse avastamise aastat.
Eesti koroonaneologismide hulka kuuluvad sellised sõnad nagu koroonakriis, koroonapositiivne, distantsõpe, tõhustusdoos jt.
Arvukad koroonaneologismid on tunnistuseks sellele, et keel suudab muutuvate välisoludega väga hästi kohaneda. Ehkki koroonakriisi möödudes on paljud pandeemiaga seotud uudissõnad oma aktuaalsuse kaotanud, pakuvad nad uurijatele huvi, kuna peegeldavad, millist mõju avaldas pandeemia igapäevaelule ja ühiskonnale laiemalt.
84 (bussiliin)

84 on Tallinna bussilliin, mis teenindab reisijaid marsruudil Keskuse - Balti jaam. Liini teenindab Tallinna Linnatranspordi AS ning liiklus toimub iga päev.
85 (Tallinna bussiliin)

85 on Tallinna bussilliin, mis teenindab reisijaid marsruudil Mustamäe - Balti jaam. Liini teenindab Tallinna Linnatranspordi AS ning liiklus toimub iga päev.
83 (Tallinna bussiliin)

83 on Tallinna bussilliin, mis teenindab reisijaid marsruudil Mustamäe - Kaubamaja. Liini teenindab Tallinna Linnatranspordi AS ning liiklus toimub iga päev.
84 (Tallinna bussiliin)

84 on Tallinna bussilliin, mis teenindab reisijaid marsruudil Keskuse - Balti jaam. Liini teenindab Tallinna Linnatranspordi AS ning liiklus toimub iga päev.
Uno Heinvere

Uno Heinvere (6. oktoober 1930 Tallinn – 5. september 2016 Tallinn) oli eesti munitsipaalametnik.
Elulugu.
Ta lõpetas 1948. aastal Tallinna 2. Keskkooli ja 1953. aastal Tallinna Polütehnilise Instituudi elektrijaamade, -võrkude ja -süsteemide erialal.
Heinvere asus tööle Tallinna trammitrusti 1953. aastal, oli elektrimajandi meister, Tallinna trammide ja trollibusside valitsuse veerevkoosseisu teenistuse ülem ja Tallinna trammipargi direktor 2004. aastani, hiljem töötas trammimuuseumis. Teda on nimetatud Tallinna tramminduse sümbolkujuks.
Hawaii Kuningriik

Hawaii Kuningriik, tuntud ka kui Hawaiʻi Kuningriik (hawaii keeles: "Ke Aupuni Hawaiʻi"), oli riik, mis asus Hawaii saartel ja eksisteeris aastatel 1795–1893. See asutati 18. sajandi lõpus, kui Kamehameha I, tollane Hawaii Aliʻi nui vallutas O'ahu, Maui, Molokai ja Lanai saared ning ühendas need ühtseks riigiks. Aastal 1810 ühendati Hawaii saared täielikult üheks riigiks, kui Kauai ja Niihau saared ühinesid vabatahtlikult Hawaii Kuningriigiga. Kuningriiki valitsesid kaks suurt perekonda, Kamehameha dünastia ja Kalākaua dünastia.
Kuningriiki tunnustasid Euroopa suurriigid ja Ameerika Ühendriigid. Peagi hakkas riiki saabuma Euroopa ja Ameerika maadeavastajad, kaupmehed ja vaalapüüdjad, kes tõid kaasa sellised haigused nagu süüfilis, tuberkuloos, rõuged ja leetrid, mis tõid kaasa Hawaii põliselanikkonna kiire vähenemise. 1887. aastal oli kuningas Kalākaua sunnitud pärast Ameerika asunikest koosneva vabatahtliku sõjaväeüksuse, Honolulu Riflesi, riigipööret vastu võtma uue põhiseaduse. Kuninganna Liliʻuokalani, kes sai 1891. aastal valitsejaks, püüdis uut põhiseadust tühistada. 1893. aastal ta kukutati ning riigipöördes osalejad olid peamiselt Ameerika päritolu ning neid toetas USA sõjavägi. Kuningriik saadeti laiali ja asutati Hawaii Vabariik, mille Ameerika Ühendriigid 4. juulil 1898 annekteerisid. Hawaii sai Ameerika Ühendriikide osaks Hawaii territooriumina, kuni sellest sai 1959. aastal Ameerika Ühendriikide osariik.
1993. aastal võttis Ameerika Ühendriikide Senat vastu Vabandusresolutsiooni, milles tunnistati, et "Hawaii kuningriigi kukutamine toimus Ameerika Ühendriikide agentide ja kodanike aktiivsel osalusel" ning "põlishavai rahvas ei loobunud kunagi oma suveräänsusest rahvahääletuse või referendumiga". Vastuseis USA Hawaii annekteerimisele mängis suurt rolli Hawaii suveräänsusliikumise loomisel, mis nõuab Hawaii iseseisvumist Ameerika võimu alt.
Leonhard Liiv

Leonhard Liiv (12. august 1929 – 9. august 2002) oli eesti keemiainsener, tippjuht ja sporditegelane.
Elulugu.
Ta lõpetas 1948. aastal Tallinna 2. Keskkooli ja 1953. aastal Tallinna Polütehnilise Instituudi kütuste keemilise tehnoloogia erialal.
Liiv töötas Loksa Tellisetehase peainsenerina ja aastatel 1963–1992 Silikaadi tehase direktorina. Ta oli Tallinna Töörahvasaadikute Nõukogude Täitevkomitee alalise kehakultuuri- ja spordikomisjoni esimees, Keskerakonna Pensionäride Kogu juhatuse esimees ning Tallinna Spordiseltsi Kalev juhatuse esimees.
Isiklikku.
Tema poeg on publitsist, lektor, ajakirjanik ja alternatiivsete liikumiste aktivist Peeter Liiv.
Paarismõiste

Paarismõiste (saksa keeles "Begriffspaar") on loogikas kahest mõistest koosnev tervikliku mõistesüsteemi lihtsaim vorm, milles ühe mõiste määratlemine eeldab teise mõiste tundmist. 
Paarismõistet ei ole võimalik määratleda järk-järgult, määratledes kõigepealt ühe ja seejärel teise mõiste, sest sel juhul tekiks vigane ring. Paarismõiste tähenduse mõistmine peab toimuma mõlema mõiste puhul korraga või üldse mitte. 
Paarismõisted on näiteks tervik - osa, väike – suur , kerge – raske , õige – vale , vasak – parem , üles – alla , naine – mees , tark – loll , vorm – sisu , hulk – element , üldine – üksik, ühiskond – üksikisik, vanemad - lapsed , suurem kui - väiksem kui , miski - eimiski, sees - väljas jne.
David Reich

David Emil Reich (sündinud 14. juulil 1974 Washingtonis) on ameerika populatsioonigeneetik.
Ta on lõpetanud Harvardi Ülikooli bakalaureusekraadiga füüsikas ja saanud 1999. aastal Oxfordi Ülikoolist doktorikraadi zooloogias (kaitstud doktoritöö kandis pealkirja "Genetic analysis of human evolutionary history with implications for gene mapping").
Reich on Harvardi Ülikooli inimese evolutsioonilise bioloogia osakonna professor ja labori David Reich Lab juhataja ning ühtlasi Harvard Medical Schooli geneetikaprofessor.
Tõnis Sander

Tõnis Sander (11. veebruar 1887, Kabala vald, Viljandimaa – august 1914) oli eesti ajakirjanik ja luuletaja.
Ta õppis Suure-Jaanis ja Põltsamaal ning omandas sõjamehe kutse Vilno sõjakoolis. 1905. aastal oli poliitilistel põhjustel sunnitud sõjaväest lahkuma.
Pärast sõjakoolist lahkumist oli Sander kuni 1910. aastani kodus ja hakkas tegelema luuletamisega. 1910. aastast alates töötas ta Tallinnas Päevalehes. Ajakirjanikuna kasutas Sander pseudonüüme T.S. ja Ts. ning Tee Ess ja Ts.Sr.
1914 ta mobiliseeriti ning saadeti Krasnojarski polguga Poola, kus ta jäi kadunuks Tannenbergi lahingus.
2024. aastal andis Tõnis Sanderi luuletused raamatuna "Kui meid sõtta kutsuti" välja kirjastus Ilmamaa.
Kasper Suurorg

Kasper Suurorg (sündinud 27. mail 2002) on eesti korvpallur.
Klubikarjäär.
Ujumistreeningutega alustas Suurorg 6-aastaselt, korvpalli mängimist 7-aastaselt. Hiljem jäi põhirõhk korvpallile, kui Suurorg asus õppima 9. klassis Audentese Spordigümnaasiumisse. Eesti noorte meistrivõistlustel mängis ta BC Kalev/Cramo, TTÜ Korvpallikool/TSK ja TalTech BS/TSK noortevõistkondades.
Hooaegadel 2017/2018, 2018/2019 ja 2019/2020 osales ta võistkonna G4S Noorteliiga koosseisus nii Meeste I liigas kui Korvpalli Meistriliigas.
Hooajaks 2020/2021 siirdus ta mängima Pärnu Sadama meeskonna eest nii Eesti-Läti Korvpalliliigas kui Korvpalli Meistriliigas. Suurorg tuli meeskonna koosseisus Eesti meistrivõistluste hõbemedalile, kui finaalis jäädi mängudega 1:3 alla Kalev/Cramole
Hooajal 2021/2022 mängis Suurorg Ameerika Ühendriikide üliõpilasspordi liigas NCAA St. Francis Brooklyn Terriers meeskonnas (15 mängus keskmiselt 2,3 p. ja 1,2 lp). 2022. aasta augustis teatas Hispaania kõrgliigaklubi Badalona Joventut, et sõlmis nelja aasta pikkuse lepingu Eesti noortekoondise tagamängija Kasper Suuroruga. Esialgu hakkas Suurorg mängima Hispaania tugevuselt kolmandasse liigasse (LEB Silver) kuuluvas CB Pratis.
Segaduste tõttu Hispaania klubides naasis Suurorg hooajaks 2023/2024 Eestisse ning asus mängima TalTech/OPTIBET ridades. Eesti-Läti Korvpalliliigas 22 mänguga olid näitajad keskmiselt 17,7 p., 4,1 lp., 3,7 rs. 2024. aasta suvel lõpetas ta Badalona Joventutiga 2+2 sõlmitud lepingu. 
Kasper Suurorg asus hooajaks 2024/2025 mängima BC Kalev/Cramosse.
Koondisekarjäär.
Kasper Suurorg on mänginud Eesti noortekoondistes U14, U16, U18, U20.
Ta on kuulub Eesti korvpallikoondisse alates 2022. aastast, debüütmäng toimus 16. juunil Soome vastu, kus Suurorg viskas 2 punkti.
Isiklikku.
Kasper Suuroru vend on korvpallur Oliver Suurorg. Isa Erkki Suurorg ja lell Raoul Suurorg on endised korvpallurid, kes on tulnud ka Eesti meistriteks.
Bayenghem-lès-Seninghem

Bayenghem-lès-Seninghem on vald Põhja-Prantsusmaal Pas-de-Calais' departemangus.
Bayenghem-lès-Seninghem asub 16 km Saint-Omerist edelas, tee D204 ääres, tee N42 lähedal.
Bléquin

Bléquin on vald Põhja-Prantsusmaal Pas-de-Calais' departemangus.
Bléquin asub 24 km Saint-Omerist edelas, tee D202 ääres.
Ene Metspalu

Ene Metspalu (sündinud 24. jaanuaril 1950) on eesti populatsioonigeneetik, Tartu Ülikooli populatsioonigeneetika kaasprofessor.
Ta on 1973. aastal lõpetanud Tartu Riikliku Ülikooli füüsika-keemiateaduskonna. 1983. aastal kaitses ta Moskvas NSV Liidu Teaduste Akadeemia Molekulaarbioloogia Instituudis kandidaadiväitekirja molekulaarbioloogias (juhendaja Richard Villems).
Metspalu töötab Tartu ülikoolis alates 1979. aastast. Ta oli aastatel 2003–2007 molekulaar- ja rakubioloogia instituudis evolutsioonilise bioloogia vanemteadur, vahepeal (2004–2005) õppetooli hoidja ja 2006–2007 instituudi juhataja. Seejärel oli õppetooli juhataja (2008–2013).
Alates 2018. aastast töötab Metspalu Tartu Ülikooli genoomika instituudis, kus ta 2021. aastal edutati populatsioonigeneetika kaasprofessoriks.
Tunnustus.
2015 Tartu Ülikooli medal
2020 Tartu Ülikooli aumärk
2020 teenetemärk "100 semestrit Tartu Ülikoolis"
Harvard Medical School

Harvard Medical School, lühend HMS, on Harvardi Ülikooli akadeemiline struktuuriüksus, vanimaid meditsiinikoole Ameerika Ühendriikides. See asub Massachusettsi osariigis Bostonis. 
Harvard Medical School asutati 1782. aastal Harvardi Ülikooli presidendi Joseph Willardi eestvedamisel.
HMS ei oma ega halda otseselt ühtegi haiglat ning selle asemel tugineb meditsiinihariduse andmisel kliinilistele haiglatele ja ravikeskustele (näiteks Massachusettsi üldhaigla, Bostoni lastehaigla, Dana-Farberi vähiinstituut, Joslini diabeedikeskus jmt).
Kraadiõpe.
HMS pakub kahte tüüpi magistriõppe programme, kus saadakse kas meditsiiniteaduste magistrikraad (MMSc) või teadusmagistri kraad (MS). Doktoriõppe (PhD) programme on üheksa. 
Statistika.
2023. aasta seisuga oli Harvard Medical Schoolis akadeemilisi töötajaid 12 200 ning üliõpilasi oli meditsiinidoktori (MD) õppes 700 ja doktoriõppes (PhD) 900 (lisaks üle poolesaja üliõpilase magistriõppes). 2023. aastal võeti vastu vaid 3,2% 7000-st HMS-i sisse astuda üritanuist.
Boisdinghem

Boisdinghem on vald Põhja-Prantsusmaal Pas-de-Calais' departemangus.
Boisdinghem asub 8 km Saint-Omerist läänes, tee D206 ääres.
Getting Away with Murder

"Getting Away with Murder" on ansambli Papa Roach neljas album. Album ilmus 2004. aasta augustis.
Album saavutas Billboard 200 edetabelis 17. koha.
Bonningues-lès-Ardres

Bonningues-lès-Ardres on vald Põhja-Prantsusmaal Pas-de-Calais' departemangus.
Bonningues-lès-Ardres asub 16 km Saint-Omerist loodes, tee D217 ääres.
Transport.
Chemin de fer Anvin - Calais (CF AC) avas Bonningues-lès-Ardres'i raudteejaama 1881. aastal. 1900. aastal avati Chemin de fer Boulogne - Bonningues. 1948. aastal see suleti, 1955. aastal suleti CF AC.
Metamorphosis

"Metamorphosis" on ansambli Papa Roach kuues album. Album ilmus 2009. aasta märtsis.
See on esimene Papa Roach'i album millel mängib trumme Tony Palermo, kes liitus bändiga 2007. aastal pärast algse trummari Dave Buckner'i bändist lahkumist.
Album jõudis Billboard 200 edetabelis kaheksandale kohale, müües esimesel nädalal 44 000 eksemplari.
F.E.A.R.

"F.E.A.R." on ansambli Papa Roach kaheksas album. Album ilmus 2015. aasta jaanuaris.
Albumit müüdi Ameerika Ühendriikides esimesel nädalal 24 425 eksemplari. Album jõudis Billboard 200 edetabelis 15. kohale.
Bouvelinghem

Bouvelinghem on vald Põhja-Prantsusmaal Pas-de-Calais' departemangus.
Bouvelinghem asub 16 km Saint-Omerist läänes, tee D208 ääres. 1876. aastal hävitas tuli selle täielikult.
Transport.
Chemin de fer Anvin - Calais avas Bouvelinghemi raudteejaama 1881. aastal. Raudtee suleti 1955. aastal.
Margo Mitt

Margo Mitt (sündinud 25. augustil 1971 Rakkes) on eesti näitleja ja koolitaja.
Haridus.
Ta on lõpetanud 1989. aastal Rakke Keskkooli ja 1993. aastal Viljandi Kultuurikolledži näitejuhtimise eriala.
Margo Mitt osales 1993–1995 vabakuulajana Eesti Humanitaarinstituudi õppetöös näitlejameisterlikkuse erialal. Samal ajal oli ta Vanalinna Hariduskolleegiumi näiteringi juhendaja.
Töökohad.
Margo Mitt on töötanud aastatel 1995–1996 Tartu Lasteteatris ja 1996–2002 Ugalas. 2003. aastast alates on olnud Mastery Koolituse tegevjuht ja koolitaja ning tegutsenud aastast 2006 diplomeeritud koolitaja-suhtlemistreenerina.
Ansambel.
Alates 1990. aastat on Mitt ansambli Minu Isa Oli Ausus Ise üks liikmetest. Esinedes kasutab Mitt nime Eino Süggu. Teine ansambli liige on Gaute Kivistik.
Isiklikku.
Tal on kolm last, kaks nooremat on poeg Mihkel ja tütar Miina Maria.
Berth

"Berth" on ansambli The Used kontsertalbum, mis ilmus CD/DVD kujul 2007. aasta veebruaris. Kontsert salvestati 2005. aasta septembris.
Viha tulinutt

Tume tulinutt ("Gymnopilus penetrans") on šampinjonilaadsete seltsi "Hymenogastraceae" sugukonda kuuluv seente liik.
Seen kasvab puidul ja puiduhakkel, on viha maitsega.
Tenuur

Tenuur on eluaegne tööleping; akadeemilise karjäärimudeli aste, mis tagab teadustöötajale püsiva akadeemilise töökoha. Tenuuri eesmärk on kaitsta akadeemilist vabadust ning edendada teadustöös suuremat iseseisvust ja stabiilsust. 
Rahvusvahelise traditsiooni kohaselt on tenuuri ametikohal kolm astet: abiprofessor ("assistant professor"), kaasprofessor ("associate professor") ja täisprofessor ("full professor"). Tenuuri olemus ja reeglid varieeruvad riigiti ja institutsiooniti, lähtudes iga riigi haridussüsteemist ja akadeemilistest traditsioonidest.
Esimese ülikoolina Eestis võttis tenuuril põhineva akadeemilise karjääri korralduse kasutusele Tallinna Tehnikaülikool 2017. aastal.
Międzywodzie

Międzywodzie (saksa keeles "Heidebrink") on küla Poolas Lääne-Pomorze vojevoodkonnas Kamień Pomorski maakonnas Dziwnówi vallas. Międzywodzie asub Läänemere ja Kamieński laguuni vahel, Dziwnówist umbes 5 km lääneedelas ja Kamień Pomorskist ligikaudu 6 km loodes.
Międzywodzie on suvituskoht ja turismisihtpunkt, seal on liivarand.
Suvituskohaks hakkas senine kaluriküla kujunema 19. sajandi lõpul. Kuni 1945. aastani oli küla Saksamaa koosseisus.
A Shipwreck in the Sand

"A Shipwreck in the Sand" on Kanada ansambli Silverstein neljas stuudioalbum. See ilmus 2009. aasta märtsis.
Dead Letters

"Dead Letters" on Soome rokkansambli The Rasmus viies stuudioalbum. See ilmus 2003. aasta märtsis.
Howard Benson

Howard Michael Benson (sündinud 20. juulil 1956) on USA muusikaprodutsent.
Teda on nomineeritud kahele Grammy auhinnale. Benson on olnud produtsent paljudele ansamblitele, sealhulgas Saosin, Papa Roach, Three Days Grace, The All-American Rejects, P.O.D., Escape the Fate ja Daughtry.
Clerques

Clerques on vald Põhja-Prantsusmaal Pas-de-Calais' departemangus.
Clerques asub 16 km Saint-Omerist loodes, tee D217 ääres, Hemi jõe orus Boulonnais' jalamil, mis on selles kohas metsane seljandik. Valda kuuluvad veel Audenfort läänes ja Le Hamel idas.
Ajalugu.
Küla lähiajalugu iseloomustab jõe üleujutus 13. augustil 2006. Külakeskuse kivisild, mis ehitati 1862. aastal, hävis pärast erakordset vihmasadu Licques'is ülesvoolu. Tavaliselt vaikne jõgi saavutas sellise kiiruse, et muutus kontrollimatuks vooluks.
Transport.
"Chemin de fer Boulogne - Bonningues" avas Audenforti jaama Clerques'i lähedal 22. aprillil 1900. Reisijatevedu lõpetati 31. detsembril 1935. See taastati 1942. aasta novembris. Raudtee suleti 1948. aastal.
Cléty

Cléty on vald Põhja-Prantsusmaal Pas-de-Calais' departemangus.
Cléty asub 16 km Saint-Omerist lõunas, teede D193 ja D928 ristumiskoha ümbruses.
Coulomby

Coulomby on vald Põhja-Prantsusmaal Pas-de-Calais' departemangus.
Coulomby asub 16 km Saint-Omerist läänes, teede D191 ja D204 ristumiskoha ümbruses, tee N42 lähedal.
Dywity

Dywity (saksa keeles "Diwitten") on küla Poolas Warmia-Masuuria vojevoodkonnas Olsztyni maakonnas, Dywity valla halduskeskus. Dywity asub Olsztyni kesklinnast ligikaudu 6,5 km põhjas.
Küla on esmamainitud 1354. aastal ("Dewythen"). 15. ja 16. sajandil sai küla Poola Kuningriigi ja Saksa ordu riigi vahelistes sõdades korduvalt kannatada. Esimese Poola jagamise tagajärjel läks küla 1772. aastal Preisi kuningriigi võimu alla. Tagasi Poola koosseisu läks Dywity 1945. aastal.
Molekulaargeneetika

Molekulaargeneetika on molekulaarbioloogia ja geneetika piiriteadus, mis uurib geenide struktuuri ja talitlust molekulaarsel tasandil ning seda, kuidas geenid ühelt põlvkonnalt teisele edasi kanduvad. Molekulaargeneetilises uurimistöös kasutatakse molekulaarbioloogia ja geneetika meetodeid.
Molekulaargeneetika põhieesmärk on tuvastada ja uurida geneetilisi mutatsioone. Teadlased otsivad geenis mutatsioone või kutsuvad esile mutatsioone geenis, et siduda geenijärjestus konkreetse fenotüübiga. Seetõttu on molekulaargeneetika võimas metoodika mutatsioonide seostamiseks geneetiliste seisunditega, mis võib aidata otsida erinevate geneetiliste haiguste ravimeetodeid.
Molekulaarantropoloogia

Molekulaarantropoloogia, ka geneetiline antropoloogia on molekulaarbioloogia ja antropoloogia piiriteadus, mis uurib inimese evolutsiooni, kasutades selleks molekulaargeneetika meetodeid.
Termini "molekulaarantropoloogia" võttis esimesena kasutusele 
biokeemik Emile Zuckerkandl 1962. aastal.
Kruklanki

Kruklanki (saksa keeles "Kruglanken") on küla Poolas Warmia-Masuuria vojevoodkonna Giżycko maakonnas, Kruklanki valla halduskeskus. Kruklanki asub Giżyckost ligi 12 km idakirdes. Külast kirdes on Gołdapiwo järv.
Küla on asutatud 1545. aastal. Kirik ehitati Kruklankisse 1574. aastal.
Eske Willerslev

Eske Willerslev (sündinud 5. juunil 1971 Gentoftes Gentofte vallas) on taani evolutsioonigeneetik, kes on tuntud oma teedrajavate tööde poolest molekulaarantropoloogias, paleontoloogias ja ökoloogias.
Ta on lõpetanud Kopenhaageni Ülikooli ja saanud sealt 1998. aastal teaduste kandidaadi (vastab magistrikraadile) ja 2004. aastal teaduste doktori (vastab PhD-le) kraadi.
Willerslev töötab 2015. aastast Suurbritannias Cambridge'i Ülikooli School of the Biological Sciencesi zooloogiaosakonnas ökoloogia ja evolutsioonibioloogia professorina ("Prince Philip Professor of Ecology and Evolution Biology"; ametiaeg lõpeb 2025. aastal). Ühtlasi on ta Kopenhaageni Ülikooli geogeneetika keskuse (CGG) professor ja uurimisrühma juht (oli keskuse asutaja ja direktor 2009. aastast).
Varem on ta olnud Oxfordi Ülikooli zooloogiaosakonna külalisprofessor (2005–2007) ja Kopenhaageni Ülikooli evolutsioonibioloogia professor (2006–2011).
Geogeneetika uurimisrühm.
Willerslevi uurimisrühm läheneb teadusele interdistsiplinaarselt ja nende uurimistöö hõlmab selliseid valdkondi nagu arheoloogia, geoloogia, meditsiin, ökoloogia ja lingvistika. Rühma peamised töömeetodid on võetud molekulaargeneetikast.
Tartus.
30. novembril 2017 pidas Willerslev Tartu Ülikooli muuseumi valges saalis avaliku loengu pealkirjaga "aDNA is revolutionizing our view of the past" ("Vana DNA toob murrangu meie minevikukäsitusse").
Dohem

Dohem on vald Põhja-Prantsusmaal Pas-de-Calais' departemangus.
Dohem asub 14 km Saint-Omerist edelas, teede D190 ja D193 ristumiskoha ümbruses.
Page Avenue

"Page Avenue" on ansambli Story of the Year debüütalbum, mis ilmus 2003. aasta septembris.
Kriitikud leidsid albumis sarnasusi ansamblitega Thrice, Finch ja The Used. "Page Avenue" saavutas Billboard 200 edetabelis 51. koha.
John Feldmann

John William Feldmann (sündinud 29. juunil 1967) on USA muusik ja muusikaprodutsent. Ta on ansambli Goldfinger laulja ja kitarrist.
Still Searching

"Still Searching" on ansambli Senses Fail teine album. See ilmus 2006. aasta oktoobris.
Album sai kriitikutelt positiivseid hinnanguid. Album saavutas Billboard 200 edetabelis 15. koha, müües esimesel nädalal üle 49 000 eksemplari.
Elnes

Elnes on vald Põhja-Prantsusmaal Pas-de-Calais' departemangus.
Elnes asub 14 km Saint-Omerist edelas, teede D225 ja D132 ristumiskoha ümbruses.
Transport.
"Chemin de fer Anvin - Calais" avas Elnes'i raudteejaama 1881. aastal. Raudtee suleti 1955. aastal.
Speyeria callippe

Callippe hõbetäpp (Speyeria callippe) on ohustatud alamliik harjasjalgsete liblikate perekonnas koerlibliklased. Tegemist on alamliigiga. Ta kuulub Heliconiinae alamperekonda, mis on tuntud kui pikatiivalised. Täiskasvanud isendi tiivaulatus on veidi üle kahe tolli ehk natuke üle viie sentimeetri. Tiivad on silmatorkavad, nende pinnal on pruunid ja mustad lainelised mustrid ning tiibade alumised pooled on oranžikaspruunid iseloomulike hõbedaste laikudega. Tiivad ja kõht on karvased. Vastsed on okkalised, tumedavärvilised röövikud.
Vastsed on tumedat värvi ja nende seljal on palju hargnevaid teravaid okkaid. Vastsed söövad ainult ühte taimeliiki, milleks on "Viola pedunculata". Täiskasvanud emasloomad munevad taimele või selle lähedale ja vastsed talvituvad selle lähedal siidikottides. Kevadel toituvad nad "V. pedunculata’"st. Täiskasvanute eluiga on umbes kolm nädalat hiliskevadel või varasuvel.
Leviala.
See ohustatud alamliik esineb ainult kahel rohumaa-alal San Francisco Bay piirkonnas, Oaklandi lähedal ja San Bruno mäel. Liblika leviala on nüüdseks tihedalt asustatud, mistõttu liblikas on ohustatud. Hiljuti on teada ka teisi alamliike Lõuna-San Francisco lähedal, Pleasantoni kohal asuvatelt mägedelt, Sears Pointist North Bay's ning Vallejo ja Cordelia vahelistelt kohtadelt. Hõbetäpp liblikate üldrühma taksonoomiline staatus ja noteeritud staatus muudes piirkondades on ebaselge. Mõned spetsialistid peavad Solano maakonna hõbetäpipopulatsioone callipe'i hõbetäpi ja Lilian'i hõbetäpi liblika ja/või Comstock'i liblika hübriidideks, samas kui teised peavad Solano maakonna populatsiooni callipe'i alamliigiks.
Sõltuvalt keskkonnatingimustest on liblika lennuaeg mai keskpaigast juuli lõpuni. Täiskasvanud isendite käitumine on mäkketõus, mille puhul isased ja neitsid või mitmekordselt paaritunud emased otsivad topograafilist tippu, kus paarituda.
Elupaikade kadumine on ohustatuse peamine põhjus. Kõik liblika elupaigaks jäänud looduslikud rohumaad on praegu kadumas mitmesuguste põhjuste tõttu, sealhulgas majandusarengu, maastikusõidukite ja invasiivsete taimede tõttu. V. pedunculata populatsioonid kannatavad kas väga intensiivse karjatamise tõttu, mis hävitab suurema osa taimestikust (sealhulgas V. pedunculata), või alakarjatamise tõttu, mille puhul lubatakse võõrliikidel kõrgeks ja tihedaks kasvada.
See alamliik kanti 1997. aastal föderaalse ohustatud liigi nimekirja. California ei loe liiki riiklikuks ohustatud liigiks.
Populaarkultuuris.
Callippe hõbetäpp liblikas on esindatud kunstnik Andy Warholi graafikasarjas. 1983. aastal tehti kunstnikule ülesandeks luua keskkonnateadlikkuse tõstmiseks portfoolio kümnest ohustatud liigist, mille hulgas oli ka D. andersonii. Portfoolio, mis on tuntud kui „Ohustatud liigid“, loodi ohustatud liikide seaduse toetuseks, mille USA kongress võttis vastu 1973. aastal. Teiste loomade hulka kuuluvad Amuuri tiiger, Valgepea-merikotkas ja Hiidpanda.
Dan Davidi auhind

Dan Davidi auhind (inglise keeles "Dan David Prize") on Tel Avivi Ülikooli ja Dan Davidi fondi poolt alates 2002. aastast välja antav rahvusvaheline auhind.
Kuni 2022. aastani auhinnati nüüdismaailma jaoks murranguliste teadusliku, tehnoloogilise, kultuurilise ja sotsiaalse tähtsusega saavutuste eest. Auhind, mille väärtus oli üks miljon dollarit, anti välja kolmes kategoorias ("minevik", "olevik" ja "tulevik").
Alates 2022. aastast jagatakse auhinda muudetud statuudi järgi. Auhind tunnustab ja toetab silmapaistvat panust ajaloo ja teiste inimminevikku valgustavate teadusharude uurimisse. Igal aastal antakse välja üheksa 300 000 dollari suurust auhinda karjääri alguses ja keskpaigas olevatele silmapaistvatele ajalooerialade teadlastele.
Darhan

Darhan (mongoli keeles Дархан) on linn Mongoolias, Darhan-Uuli aimaki halduskeskus. Darhan asub riigi põhjaosas, Venemaa piirist ligikaudu 94 km kaugusel.
Linna läbib Transmongoolia raudtee.
Darhan asutati 17. oktoobril 1961. Alates 1962. aastast alustati linnas Nõukogude Liidu, Ungari, Poola ja Tšehhoslovakkia abiga tööstusettevõtete rajamist. Darhanist kujunes oluline tööstuslinn. Linnas asub palju õppeasutusi. Alates 1994. aastast on Darhan Darhan-Uuli aimaki halduskeskus.
Joe Flaherty

Joseph Flaherty (sünninimi Joseph O'Flaherty (21. juuni 1941 – 1. aprill 2024) oli Ameerika Ühendriikide näitleja ja koomik.
Tel Avivi Ülikool

Tel Avivi Ülikool (heebrea keeles אוניברסיטת תל־אביב, את"א; inglise keeles "Tel Aviv University") on Tel Avivis asuv avaõiguslik teadusülikool, Iisraeli suurim ülikool. 
Ülikool on asutatud 1956. aastal.
Ülikooli struktuuri kuulub 9 teaduskonda, 17 kliinilist haiglat, 18 etenduskunstide keskust, 27 kooli, 106 osakonda, 340 uurimiskeskust ja 400 laborit.
2019. aastal õppis ülikoolis ligikaudu 15 300 bakalaureuseõppe ja 11 100 magistriõppe üliõpilast ning 2 100 doktoranti.
Botryobasidiaceae

Botryobasidiaceae on sugukond kukeseenelaadsete seltsis.
Tartu Ülikooli teoreetilise füüsika labor

Tartu Ülikooli teoreetilise füüsika labor on Tartu Ülikooli füüsika instituudi akadeemiline struktuuriüksus.
Laborit juhib 2019. aastast Laur Järv. Pikka aega juhtis laborit Piret Kuusk (2005–2013).
Kaasprofessorid ja külalisprofessorid.
2024. aasta seisuga oli labori isikkoosseisus viis teoreetilise füüsika kaasprofessorit: Laur Järv, Stefan Groote, María José Guzmán Monsalve, Manuel Hohmann ja Margus Saal; osalise tööajaga olid laboris kaastegevad kaasprofessorid Piret Kuusk ja Matti Selg. Labori koosseisu kuulus ka teoreetilise füüsika külalisprofessor Tomi Sebastian Koivisto.
Neli labori töötajat on pälvinud Eesti Vabariigi teaduspreemia (Laur Järv, Manuel Hohmann ja Margus Saal kollektiivina 2020. aastal ning Tomi Sebastian Koivisto 2023. aastal koos Luca Marzolaga).
Botryobasidium

Botryobasidium on perekond kukeseenelaadsete seltsis.
Botryohypochnus

Botryohypochnus on perekond kukeseenelaadsete seltsis.
Enkulturatsioon

Enkulturatsioon on (sünnijärgse) kultuurikeskkonna normide omandamine. Enkulturatsiooniprotsessi käigus omandatakse kultuurispetsiifilised teadmised nagu keel, uskumused, väärtused, sotsiaalsed rollid, aktsepteeritud käitumismustrid jm. Enkulturatsioon toimub enamasti alateadlikult ja automaatselt ning see mõjutab olulisel määral inimese identiteeti ja maailmavaadet.
Enkulturatsioon on iga ühiskonna järjepidevuse ja püsimajäämise seisukohalt oluline, kuna tagab kultuuriliste teadmiste edasiandmise ühelt põlvkonnalt teisele. Seega aitab enkulturatsioon ületada inimestevahelisi erinevusi ning seob nad ühtseks kogukonnaks.
Kui inimene omandab teise, sageli võõra kultuuri elemente ja kohandub nendele, siis nimetatakse seda akulturatsiooniks.
Notepad++

Notepad++ (mõnikord ka npp või NPP) on Microsoft Windowsi keskkonnas kasutatav multifunktsionaalne teksti- ja lähtekoodiredaktor, mis toetab redigeerimist vahekaartidega, tööd mitme avatud failiga ühes aknas jms.
Funktsioonid.
Notepad++ on lähtekoodiredaktor. See võimaldab süntaksi esiletõstmist, koodi kokkumurdmist ja piiratult automaatset tekstilõpetamist programmeerimiskeeltele, skriptimisele ning markeerimiskeeltele, kuid mitte intelligentset koodilõpetamist või süntaksikontrolli.
Niimoodi võib programm korralikult tõsta esile toetatud skeemis kirjutatud koodi, kuid seda, kas süntaks on sisemiselt korras või kompileeritav, ei saa kontrollida.
Notepad++ programmil on funktsioonid ristplatvormsete lihtteksti-failide lugemiseks ja loomiseks. See tunneb ära kolme uusrea (newline) esindatust: codice_1, codice_2 ja codice_3, ning suudab nende vahel koheselt konverteerida.
Lisaks toetab see lihttekstifailide reinterpreteerimist eri märgikodeeringutes ja saab need konverteerida ASCII, UTF-8 või UCS-2 formaatidesse. Nii saab programm parandada lihtteksti, mis võib tunduda kirjumirjuna vaid seetõttu, et nende märgikodeering ei ole teistes programmides korralikult tuvastatud.
Notepad++ kasutajaliides võimaldab eri programmeerimiskeelte jaoks eri visuaalstiilide kasutamist; stiile saab muuta stiilikonfiguraatori abil.
Seisuga versiooniga 7.6.3, saab Notepad++ esile tõsta elemente 78-st süntaksist:
Notepad++ sisaldab funktsioone, mis üldisemalt aitavad tavateksti redigeerimist, sealhulgas:
Pluginad.
Notepad++ võimaldab pluginate kasutamist, et kergendada või automatiseerida teksti ja lähtekoodi toimetamist.
EuCAPT

The European Consortium for Astroparticle Theory (lühend EuCAPT) on Euroopas astroosakestefüüsikaga tegelevate institutsioonide konsortsium. EuCAPT-i eesmärk on koondada Euroopa astroosakeste teoreetiliste füüsikute ja kosmoloogide kogukond.
Liikmesinstitutsioonid.
EuCAPTiga on liitunud 126 Euroopa institutsiooni, sealhulgas Baltimaadest ainsana Keemilise ja Bioloogilise Füüsika Instituut (esindaja Gert Hütsi).
Näiteks nii Soomest kui ka Rootsist on neli liikmesinstitutsiooni (Helsingi Füüsika Instituut, Jyväskylä Ülikool, Turu Ülikool, Helsingi Ülikool, Chalmersi Tehnikaülikool, Lundi Ülikool, Uppsala Ülikool ja Oskar Kleini keskus). Taanit esindab Niels Bohri Instituut. Kõige rohkem on EuCAPT-iga liitunud Itaalia institutsioone (24).
Valge raamat.
EuCAPT-i juhtkomitee algatusel valmis 2021. aastal sadade teoreetiliste astroosakeste füüsikute ja kosmoloogide koostöö tulemusena EuCAPT-i valge raamat (WP). Selle töö eesmärk oli 
välja selgitada astroosakestefüüsika võimalused järgmiseks kümnendiks ning tugevdada astroosakeste teooria koordineerimist Euroopas.
Westminsteri süsteem

Westminsteri süsteem ehk Westminsteri mudel on parlamentaarse valitsuse tüüp, mis hõlmab mitmeid seadusandliku kogu toimimise protseduure, mis töötati välja Inglismaal. Süsteemi põhiaspektid hõlmavad seadusandliku võimu liikmetest koosnevat täitevvõimu, mis vastutab seadusandja ees; parlamendi opositsiooniparteide olemasolu; ja valitsusjuhist eraldiseisevat tseremoniaalset riigipead. 
Nimetus on tulnud Westminsteri palee järgi, mis on alates 13. sajandist olnud Inglismaal ja hiljem Ühendkuningriigis Westminsteri parlamendi asukoht. Westminsteri süsteemi vastandatakse sageli USA-st alguse saanud presidentaalsele vabariigile või Prantsusmaa valitsusel põhinevale poolpresidentaalsele süsteemile.
Westminsteri süsteemi kasutatakse või kasutati kunagi enamikus endistest Briti impeeriumi kolooniatest välja kasvanud riikides (välja arvatud Ameerika Ühendriigid ja Küpros), alates esimesest Kanada provintsist 1848. aastal ja kuuest Austraalia kolooniast aastatel 1855–1890. Iisrael võttis Palestiina Briti mandaadist iseseisvuse väljakuulutamisel vastu suuresti Westminsterist inspireeritud valitsemissüsteemi. Mõned endised kolooniad on aga sellest ajast alates võtnud valitsemisvormiks kas presidentaalse süsteemi (näiteks Nigeeria) või hübriidsüsteemi (näiteks Lõuna-Aafrika).
Sõjaline doktriin

Sõjaline doktriin väljendab, kuidas sõjalised jõud osalevad kampaaniates, suurtes operatsioonides ja lahingutes. Sõjaline doktriin kirjeldab, milliseid sõjalisi vahendeid tuleks kasutada, kuidas väed peaksid olema struktureeritud, kuhu väed peaksid olema paigutatud ja millised on väeliikide vahelise koostöö viisid. „Ühisdoktriin“ viitab doktriinidele, mida jagavad ja ühtlustavad rahvusvahelised väed või sõjalised liitlased.
Sõjalisi doktriine jagunevad sisuliselt kolme suurde kategooriasse. Ründavad doktriinid on suunatud vastase karistamisele, kaitsvad doktriinid on suunatud vastase eitamisele ja heidutuslikud doktriinid on suunatud vastase desarmeerimisele. Erinevatel sõjalistel doktriinidel on erinev mõju maailmapoliitikale. Näiteks kalduvad ründavad doktriinid viima võidurelvastumise ja konfliktideni.
No Need to Argue

"No Need to Argue" on ansambli The Cranberries teine album. See ilmus 1994. aasta oktoobris.
See on bändi enimmüüdud album. 2014. aasta seisuga on seda müüdud üle maailma 17 miljonit eksemplari. Albumil on bändi üks tuntumaid lugusid "Zombie". Albumi muusikat peetakse süngemaks ja karmimaks kui bändi debüütalbumil.
Look What the Cat Dragged In

"Look What the Cat Dragged In" on ansambli Poison debüütalbum. See ilmus 1986. aasta augustis.
Kuigi album ei olnud alguses edukas, kogus see tuntust ja saavutas 23. mail 1987 USA Billboard 200 edetabelis 3. koha.
Tomi Koivisto

Tomi Sebastian Koivisto (sündinud 31. märtsil 1977) on soome füüsikateoreetik. 
Koivisto kaitses 2006. aastal Helsingi Ülikoolis doktoritöö "Formation of structure in dark energy cosmologies" ("Struktuuri moodustumine tumeenergia kosmoloogiates").
Tema peamised uurimisvaldkonnad on gravitatsioon ja kosmoloogia.
Koivisto on alates 2018. aasta märtsist Keemilise ja Bioloogilise Füüsika Instituudi kõrge energia ja arvutusfüüsika laboratooriumi teadur. Ühtlasi oli ta seotud Tartu Ülikooliga, kus ta oli aastatel 2019–2020 vanemteadur, 2021–2023 kaasprofessor ja 2024. aasta veebruarist kuni detsembrini teoreetilise füüsika külalisprofessor (TÜ teoreetilise füüsika laboris).
Hardi Veermäe

Hardi Veermäe (sündinud 17. juunil 1985) on eesti astrofüüsik, Keemilise ja Bioloogilise Füüsika Instituudi kõrge energia ja arvutusfüüsika laboratooriumi vanemteadur.
Tema peamised uurimisvaldkonnad on gravitatsioonilainete astronoomia; kõrge energia füüsika ja tumeaine fenomenoloogia.
Haridustee ja töökäik.
Veermäe on lõpetanud Tartu Ülikooli bakalaureusekraadiga füüsikas (2007) ning magistrikraadiga teoreetilises füüsikas (2009, "cum laude"). 
2017. aastal kaitses ta Tartu ülikoolis doktoritöö "Dark matter with long-range vector-mediated interactions" ("Elektromagnetismi tüüpi vastastikmõjuga tumeaine"; juhendajad Emidio Gabrielli, Stefan Groote ja Martti Raidal). Talle anti filosoofiadoktori (PhD) kraad.
Aastatel 2017–2019 oli Veermäe järeldoktor Euroopa Tuumauuringute Keskuses (CERN). Pärast naasmist töötas ta algul teadurina, seejärel alates 2021. aastast töötab vanemteadurina Keemilise ja Bioloogilise Füüsika Instituudis.
Bismarcki torn

Bismarcki torn (saksa keeles "Bismarckturm") on teatud tüüpi tornikujuline mälestusmärk, milletaolisi püstitati Saksamaa esimese riigikantsleri Otto von Bismarcki mälestuseks kogu Saksamaal aastail 1869–1934. Teadaolevalt püstitati neid umbes 240, tänapäevaks on neid säilinud 173.
Ajaloost.
Esimene Bismarcki torn ehitati Janówekis Poolas (toona Preisimaale kuuluv Sileesia, Ober-Johnsdorf) 1869. aastal erainitsiatiivil. See asub Jańska Góra mäe tipul, 253 m merepinnast, ja on ise 23 m kõrge. Torni ehituse tellis maaomanik Preisi eruohvitser Friedrich Schröter (1820–1888).
Aasta pärast Bismarcki surma valisid Saksamaa üliõpilasorganisatsioonid ühele 1899. aasta arhitektuurivõistlusele saadetud kavandite hulgast välja arhitekt Wilhelm Kreisi kavandi, mis otsustati võtta kõigi Bismarcki mälestusmärkide standardkujunduseks. Kavand nimega "Götterdämmerung" kujutas endast toekat neljatahulist graniidist või liivakivist sammast tipus põleva tulega. Massiivset jässakat ehitist võidi ehitada eri kõrgustes olenevalt mälestusmärgi jaoks kogutud rahast.
Bismarcki austamise manifestatsioonina ehitati Bismarcki torne eri stiilides kogu Saksa keisririigi piirides, sealhulgas Uus-Guineas Gazelle'i poolsaarel, Kamerunis Limbe lähedal ja Tansaanias, samuti tänapäeva Poola, Prantsusmaa, Taani ja Venemaa territooriumidel. Torne püstitati ka Austrias, Tšehhis ja Tšiilis Concepciónis.
Vastavalt algkavandile pidi iga Bismacki torn olema elava tulega tuletorn, mille tipus süüdati lõke teatud tähtpäevadel, mida tähistati Otto von Bismarcki ja tema teenete auks Saksamaa ühendamises 1871. aastal. Olgugi et paljude tornide tippu kujundati tule jaoks koht, ebaõnnestus selle ettevõtmise korraldamine üle kogu riigi, samuti ei järginud paljud kohalikud initsiaatorid tüüpprojekti. Torne ehitanud arhitektidest on nimeliselt tuntumad Wilhelm Kreis ise, kelle juhtimisel ehitati 58 torni, 47 neist algprojekti järgi, ja Bruno Schmitz.
Ümmarguse põhiplaaniga Bismarcki tornid Jenas ja Stettinis modelleeris Wilhelm Kreis idagootide valitseja Theoderichi mausoleumi eeskujul.
Tornide ehitamise kampaaniat on kriitiliselt nimetatud isikukultuse üheks väljenduseks 20. sajandil ja rahvuslikuks "tõrvakeedupanniprojektiks"
Kõrge energia ja arvutusfüüsika laboratoorium

KBFI kõrge energia ja arvutusfüüsika laboratoorium (akronüüm KEAL) on Tallinnas asuva Keemilise ja Bioloogilise Füüsika Instituudi struktuuriüksus, mille tegevusvaldkond on seotud looduse fundamentaalse ülesehituse väljaselgitamisega.
KEAL-i juhib akadeemik Martti Raidal.
Laboris töötab üle 20 inimese enam kui kuuelt eri maalt. Viis KEAL-i töötajat on pälvinud Eesti Vabariigi teaduspreemia (Martti Raidal, Gert Hütsi, Hardi Veermäe, Tomi Koivisto ja Luca Marzola). 
Labori eksperimentaatorite rühm kuulub CERN-i Compact Muon Solenoid (CMS) kollaboratsiooni. KEAL kuulub ka Euroopa Kosmoseagentuuri (ESA) gravitatsioonilainete detektori LISA kollaboratsiooni.
KEAL on põhiosaline aastatel 2024–2030 tegutsevas tippkeskuses Fundamentaalne Universum. KEAL teeb koostööd Tartu Ülikooli, Helsingi Füüsika Instituudi, Tallinna Tehnikaülikooli ja Lundi Ülikooli osakestefüüsikute ja kosmoloogidega.
Labori arvutuskeskuse võimsal klastril on 6000 protsessorituuma ja 4 PB salvestusmahtu. Klastril tehakse CMS osakestefüüsika simulatsioone, varajase universumi faasisiirete ja muid suurt võimsust nõudvaid arvutusi.
Juhtiv- ja vanemteadurid.
Juhtivteadureid on üks (Martti Raidal, 2012. aastast). Vanemteadureid oli 2024. aasta seisuga üheksa: Gert Hütsi, Mario Kadastik, Kristjan Kannike, Torben Lange, Luca Marzola, Enrico Nardi, Antonio Racioppi, Ville Antero Vaskonen ja Hardi Veermäe.
John Ellise uurimisrühm.
Tuntud Briti füüsik, Londoni Kuningliku Seltsi liige John Ellis kutsuti 2017. aastal KBFI-i oma uurimisrühma looma. Ellis nõustus ja asus teadusprojekti "Beyond the Standard Model of Particle Physics" ('osakestefüüsika standardmudeli edasiarendused'; 2017–2022) vastutavaks täitjaks. Projekti uurimistoetuse kogusumma oli 0,75 miljonit eurot. Projekti oli kaasatud üksteist KEAL-i teadlast.
Helsingi Füüsika Instituut

Helsingi Füüsika Instituut (soome keeles "Fysiikan tutkimuslaitos"; inglise keeles "Helsinki Institute of Physics"; akronüüm HIP) on Helsingis asuv füüsikaalane teadusuurimisinstituut, mida juhivad ühiselt Helsingi Ülikool, Aalto Ülikool, Jyväskylä Ülikool, Lappeenranta-Lahti Tehnikaülikool ja Tampere Ülikool koos Soome kiirgus- ja tuumaohutuse ametiga (STUK).
Teadustegevus instituudis hõlmab laia valikut teoreetilise füüsika ja eksperimentaalse subatomaarse füüsika teemasid.
Instituudi ülesandeks on rahvusvahelistes kiirendilaborites alus- ja rakendusfüüsika ning füüsikauuringute ja tehnoloogiaarenduse alaste teadusuuringute läbiviimine ja soodustamine. Instituut vastutab Soome teaduskoostöö eest CERN-iga.
Merineitsi

Merineitsi on rahvapärimusest pärit müütiline olend, kellel on inimese ülakeha ja vaagnast algav kalasaba. Tavaliselt kirjeldatakse neid kui ilusat, graatsilist, pikajuukselist naist, kes elab vees. Näkid esinevad paljude maailma kultuuride folklooris, sealhulgas Euroopas, Aasias ja Aafrikas.
Kaasaegsed kalasabaga näkid põhinevad vanakreeka mütoloogia sireenidel, mis laulavad kaunilt, kuid on meremeestele ohtlikud. Algsetel Kreeka vaasimaalidel kujutati sireene linnukehadega naisekujudena.
Tänapäevaste näkide leiutajaks võib pidada 6. sajandil elanud inglise munka Aldhelm Mahnesburyt, kes kinkis näkidele kalasaba ja muutis need keldi eeskujude järgi atraktiivseks. 
Merineitsid on viimastel sajanditel olnud populaarne kunsti- ja kirjandusteema, mida on kujutatud ooperites, maalides, raamatutes, koomiksites, animatsioonides ja elavas tegevuses filmides.
Gelatoporiaceae

Gelatoporiaceae on klassi "Agaricomycetes" kuuluv kandseente sugukond.
Obba

Obba on klassi "Agaricomycetes" kuuluv kandseente perekond.
Luca Marzola

Luca Marzola (sündinud 31. oktoobril 1983) on itaalia füüsikateoreetik.
Ta kaitses 2012. aastal Southamptoni Ülikoolis doktoritöö "On Leptogenesis, Flavour Effects and the low energy neutrino parameters" ("Leptogeneesist, maitseefektidest ja madala energiaga neutriino parameetritest").
Marzola peamised uurimisvaldkonnad on osakestefüüsika ja kvantväljateooria.
Ta oli aastatel 2012–2015 Tartu Ülikooli füüsika instituudi järeldoktor, seejärel samas teoreetilise füüsika teadur (2015–2017). Alates 2015. aastast on ta seotud Keemilise ja Bioloogilise Füüsika Instituudi kõrge energia ja arvutusfüüsika laboratooriumiga, kus ta töötas teadurina (2015–2020) ja alates 2021. aastast töötab vanemteadurina.
Manuel Hohmann

Manuel Hohmann on saksa füüsikateoreetik.
Ta kaitses 2010. aastal Hamburgi Ülikoolis doktoritöö "Geometric constructions for repulsive gravity and quantization" ("Geomeetrilised konstruktsioonid tõrjuvale gravitatsioonile ja kvantiseerimisele"). Talle anti loodusteaduste doktori ("Dr. rer. nat.") kraad. Habiliteerus 2022. aastal Oldenburgi ülikoolis habilitatsioonitööga "The role of symmetry in the geometric description of gravity" ('sümmeetria roll gravitatsiooni geomeetrilises kirjelduses'). Sai "dr. habil." kraadi füüsikas.
Hohmanni peamine uurimisvaldkond on gravitatsioon.
Ta töötab Eestis alates 2012. aastast. Ta oli Tartu Ülikooli teoreetilise füüsika labori järeldoktor (2012–2015), teadur (2015–2018) ja vanemteadur (2018–2020). Alates 2021. aastast on ta samas kaasprofessor. Ühtlasi on ta 2022. aastast Oldenburgi ülikooli eradotsent.
Alates 2025. aastast on ta Tartu Ülikooli esindaja rahvusvahelises teadusvõrgustikus ICRANet.
Escœuilles

Escœuilles on vald Põhja-Prantsusmaal Pas-de-Calais' departemangus.
Escœuilles asub 24 km Saint-Omerist läänes, teede N42 ja D216 ristumiskoha ümbruses.
Etümoloogia.
Küla nimi ilmus esmakordselt 1084. aastal kui "Seules". Aastal 1200 oli selle nimi "Esquelles", seejärel "Eskelle", "Scules", "Escueles", "Esquieulles", "Ecueil", "Escoueuille" ja lõpuks "Escoeuilles".
Transport.
"Chemin de fer Boulogne - Bonningues" avas Escœuilles' jaama 22. aprillil 1900. Reisijateveost loobuti 31. detsembril 1935. See taastati novembris 1942. Raudtee suleti 1948. aastal.
Stefan Groote

Stefan Groote (sündinud 25. aprillil 1963) on saksa füüsikateoreetik. 
Ta kaitses 1997. aastal Mainzi ülikoolis doktoritöö "QCD-Strahlungskorrekturen in der Physik schwerer Quarks und Baryonen" ("QCD kiirguse korrektsioonid raskete kvarkide ja barüonide füüsikas"). Talle anti loodusteaduste doktori ("Dr. rer. nat.") kraad. Habiliteerus 2003. aastal Mainzi ülikoolis. Sai "dr. habil." kraadi. 
Groote töötab Eestis 2004. aastast. Ta oli Tartu Ülikooli teoreetilise füüsika instituudi väljateooria vanemteadur (2004–2007), Tartu Ülikooli teoreetilise füüsika labori väljateooria vanemteadur (2008–2009) ja teoreetilise füüsika vanemteadur (2009–2020). Alates 2021. aastast on ta samas teoreetilise füüsika kaasprofessor.
Esquerdes

Esquerdes on vald Põhja-Prantsusmaal Pas-de-Calais' departemangus.
Esquerdes asub 6 km Saint-Omerist edelas, tee D211 ääres." Autoroute A26" möödub lähedalt.
Etümoloogia.
Küla nimi ilmus esmakordselt 857. aastal kui "Squerda". Hiljem oli see tuntud kui "Ekarde" ja lõpuks kui "Esquerdes".
Ajalugu.
Iidne küla Esquerdes asus Rooma tee "Leulène" ääres, mis kulges rannikul Thérouanne'ist Sangatte'i. 1984. aasta arheoloogiline uuring paljastas neoliitikumi perioodi jälgi (ränikivi ja nikerdatud luu) kahes kohas, mida tuntakse "Les Tripoux" ja "Le Paradis".
Jõe lähedal asuv eratalu Crèvecoeur koosneb mitmest viieteistkümnendast sajandist pärit hoonest, mis kuulusid Jacques de Crèvecœurile ja tema pojale Philippe de Crèvecœurile, kes teenis Burgundia hertsogit Charles Südi ning kuningaid Louis XI ja Charles VII. Ta nimetati 1483. aastal Prantsusmaa marssaliks ja tegi oma perekonnanimeks Esquerdes.
Esquerdes'i lugu on seotud kahe peamise tööstuse, paberi- ja püssirohutööstuse arenguga, mis arenesid Louis XIV ajast kuni 19. sajandini ja mis tõid kaasa rahvaarvu suure kasvu. 1790. aastal oli linn piisavalt suur (oma 500 elanikuga), et määrata kantoni pealinnaks. Umbes kakssada aastat hiljem on see arv enam kui kolmekordistunud.